i

Titus

Akwerlp kwaty alay ampepel, apmer itnan Crete. Artwa ingwer itnan Titus apmer Creteareny anenh. Paul-el pip thwenek Titus-warl, ingkart arrernetyek apmer ikwer-areny-rnem, rernem angka Akngey-kenh arraty-angkwarr apentetyek.

1 Ayeng Paul Akngey-kenh warrkenh, Jesus Christ-kenh angkakert. Atha Akngey-kenh angka arraty akalty-anthetyek, rernem Ingkartangkwarr arraty innga apenterl-ayntetyek, iterlarayntetyek. 2 Awank-akerr Akngeyel arrwekel anwenhantherr alhelek, ingkerrenh itethiletyek, anwantherr intem-antey iteth anayntetyek. Akngeyel ileyel innga, irrtywerremel ileyangenh. 3 Akngeyel angka anwekantherr arrwekel arrernek, anwantherr renh iterl-aretyek arraty innga. Aley anwantherr-anem Akngeykenh angka iterl-aretyek innga. Akngeyel ayenh ilanthek, atha arrenhantherr ingkerrenh angka mwerr-angker akalty-anthetyek. 4 Titus, athan pip nhenh ngkweng-warl thwenem. Ingkartareny arrpemarl ngan, ayeng-apeny. Aylanth Akngey anyent tnakeyelarl, ikwerant inkwerelheyelarl. Ingkart Akngeyel ngenh arntarntarem, atnyenem Jesus Christ-el-then, nga mwerrangkwarr anetyek Christ Jesus-angkwarr.

Titus-el ingkart-rnem rnkernetyek

5 Apmer Crete-itwek atha ngenh iwerlalhek, ntwa warrk ngkwenh ywerrelhiletyek, ingkart-rnem-anem rnkerneynetyek, rernem tawen arrpanenhel warrkirr-ayntetyek. 6 Rernem mwerr-angkwarr anetyek ingkerrenh, ampernem-then ingkerrenh. Rernem anew ikwer-rnem-kenh-akert anayntetyek Ingkart-kenh-angkwarr-antey. Ampernem apmwangkwarr apentey-angenh anetyek, ingwerel-rnem nthakenh ayntarrp-ilemel ileyangenh anayntetyek.

10 Ingwer-rnemel Jew-rnem-angkwarr apenteyel-rnem rernem apmwangkwarr akaltyantheyel. 11 Rernem manekant iterreyel, Rernem alakenh akalty-antheyel, ingwerel-rnem renhrnem man anthayntetyek. Arrantherr renhrnem artweriletyek, rernem apmwangkwarr

7 Artwa tyaty-areny Ingkart-kenh atyetyart rernem ayntarrp-ilemel iley-angenh anayntetyek, Akngey-kenh angkant rernem ilayntetyek, ahelirrey-angenh anayntetyek, tnakelhey-angenh anayntetyek, man anyelkel iney-angenh ingwer-rnem-kenh. 8 Rernem mwerr-angkwarr anayntetyek, ingwer-rnemakert, renh-rnem arntarnt-aretyek ingkerrenh, angka mwerr nhek inkwerelhemel awelhetyek. Rernem ikwa arraty-angkwarrant itengirretyek, apmwangkwarr apentey-angenh. 9 Rernem angka arratyant apent-ayntetyek, ingwerrnemek awelhey-angenh, rernem ingwer-rnem angka arraty akalty-anthayntetyek, ingwerrnem rernem ilpertelhilerl-anekerr Akngey-kenh angkekety.

akalty-antheyel-kety. 12 Awank-akerr artwa apmer Crete-areny anyent, artwa tyak ra angkek, "Crete-areny-rnem irrtywerremel iley-angkerrnem. Rernem ankety, warrkirrey-angenhanem, atnwenth ateralth-rnem-apeny. Rernem apmwangkwarr mpwareyel."

15 Rernem apmwangkwarr akalty-antheyel. Amern-then aker-then alhewer arlkwetyek, mwerr-angkwarr apenterl-ayntetyek. Amernthen aker-then arlkwemel, nthakenh Akngeyangkwarr apmwelhiley-angenh. 16 Rerneman ilelhem, rernem Akngeyek akalty-arrpanteyarl. Anantherr areyel, rernemarl apmwangkwarr apenteyel arraty-angkwarr-arrpantey, rernem Akngeyek akwerrp inngarl aneyel. Rernem Akngeyek awelhey-angenh. Rernem mwerrangkwarr Akngeyek lwewarrernelhey-angenh.
13 Angka nhenh arraty inngarl aynteyel. Ntwa Ingkart-areny-rnem artewentyel akaltyanthayntetyek, Akngey-kenh angkek, arraty innga, rernem Akngey-angkwarr arraty anetyek. 14 Renh-rnem ilay, Jew-rnem-kenh angkek awelhey-angenh anetyek. Angka ilenhan rernemarrp mpwarek arraty-wenyarl. Angka Jesusakert arratyekant awelh-ayntenherr-arey.

2

Titus-el Ingkart-areny-rnem ingkerrenh akaltyanthetyek

1 Titus-ay, arraty-angkwarr ntwa akaltyanthayntetyek angka Jesus-akert. 2 Artwa ampwernem ingkerrenh ilay, wayn akngerr

antywey-angenh, rernem iylpareth anayntetyek, Akngey-kenh-angkwarr, rernem arratyangkwarr apenterl-ayntetyek ipmelhey-angenh. 3 Arelh ampwernem ilay, rernem mwerrangkwarr anayntetyek, Ingkartek intem-antey iterrerl-ayntetyek, rernem angka ingwerek iley-angenh anayntetyek, rernem ngkwarl wayn akngerrek artewentyel inkwerelheyangenh anayntetyek. 4-5 Rernem arelh-rnem arraty-angkwarr akalty-anthayntetyek, rernem mwerr iterretyek, rernem anew ikwer-rnemkenhek inkwerelhemel awelhetyek, ampa ikwer-rnem-kenhek inkwerelhetyek, arratyangkwarr itengirretyek, warl ikwer-rnem-kenh arntarnt-aretyek, anew ikwer-rnem-kenhek awelhetyek. Rernem alakenh arraty apententy, ingwer-rnemel kel renh-rnem arraty-angkwarr tnakem, Akngey-kenh angkek irrpelthirreyangenh anetyek.

6 Artwa anthety-rnem ilay, rernem arternpel ilayntetyek, arraty-angkwarr apenterlayntetyek. 7 Nga mwerr-angkwarr anenty, ingwerel-rnem ngenh mwerr-angkwarr apentem. Ntwa ngkwenh-rnem arratyangkwarr akalty-anthetyek, rernem arratyangkwarr ngenh apenterl-ayntetyek arrpemarl. 8 Angka mwerr-angkwarr angkaynta ingwerrnemek, angka apmwangkwarr angkey-angenh, apmwernemel ngenh ywarn ayntarrp-ilekerr, apmwangkwarr ntwa akalty-antherl-anentyarrpantey. 9 Artwa warrkenh-rnem akaltyanthay, rernem atyetyart-rnemek awelhayntetyek, ikwer-rnem angkep angkeyneyv

angenh.

15 Ingwer-rnem arraty-angkwarr akaltyanthetyek ywerreyek-atwety. Renh-rnem ilay, mwerr-angkwarr rernem anetyek rlterrk, rernem arntarnt-arelh-ayntetyek. Ingwer akengenty angkenty, ikwer arrkngert angketyek, artweriletyek. Nyerrirrey-angenh renh-rnem ilay, arraty-angkwarr!
10 Anyelkel ikwer-rnem-they iney-angenh, mwerr-angkwarr anayntetyek. Rernem mwerrangkwarr apententy, ingwer-rnem rernemap iterl-arem-anem Akngey-kenh angka renh, "Arraty inngarl nhel-rneman apenteyel." 11 Akngey ingkerrenhek inkwerelheyel, rap ahern-areny ingkerrenh itethiletyek. 12 Ra anwenhantherr akalty-anthek, anwantherr apmwekety ipmelhetyek arraty-angkwarr, mwerr-angkwarr, ahern nhel anetyek. 13 Anwantherr iterl-areyel, anwantherr ingkerrenh alerl-antey ikwer mpwelheyel, rarl rlterrk ilkwakert apey-alpeyenhek, Jesus Christ, itethiley-angker ilkwa anwekantherrenh. 14 Ran katy ilwek anwekantherr, anwenhantherr apmwekety itethiletyek. Ra anwekantherr ilkelhek, anwantherr ikwerenh-rnem anayntetyek, ikwerenh-angkwarr arraty apentayntetyek.

3

Mwerr-angkwarr apentetyek

1 Ntwa renh-rnem akalty-antha, rernem atyetyart ilkwernemek inkwerelhemel iylpareth

awelh-ayntetyek. 2 Rernem mwerrant-arey ingkerrenh anayntetyek, ilterrey-angenh. 3 Awank anwantherr apmwangkwarr anenh. Ampwal ingwer-kenh-they anwantherr alharlkwerrenh. Anwantherr artwerrety anenh, ingwer-rnem-kety arlkarirrenh, ingwer-rnem anwekantherrety arlkarirrenh arrpemarl. 4-6 Ikwer-theyan Akngeyel Jesus renh thwenek anwekantherr-warl, anwenhantherr itethiletyek, anwantherr arraty Akngeyangkwarr anayntetyek anwekantherrenhangkwarr-weny, ikwerenh-angkwarrant anwantherr anayntetyek. Anwekantherrangkwarr nthakenh anwantherr iteth intemantey aney-angenh. Ran anwenhantherr arntarnt-arenh. Ingkart Akngeyel Itnweng renh thwenek, Jesus-angkwarr, anwenhantherr lyertenyiletyek, anwantherr iteth intem-antey anayntetyek. 7 Akngeyel anwenhantherr atnyeneyel ipmelhey-angenhel, anwantherr arraty Akngey-angkwarr anayntetyek, anwantherr iterl-aretyek anwantherr ikweritwek intem-antey aney-alpetyek. 8 Angka nhenh arraty inngarl aynteyel. Ayeng ilkelheyel ntwa angka nhenh rlterrk innga akalty-anthayntetyek, Jesus-arl tnakeyel-rnem rernem mwerrangkwarr apentetyek, ingwer-rnem arntarntaretyek. Angka nhenh rlterrk innga athan ileyel, impen-angkwarr. 9 Arrwekeleny-rnemkenh angkethey ilterrey-angenh anayntetyek, Jew-rnem-kenh-they, amentirretyek Jew ikwerrnem-they. 10-11 Ahel iltey-angker-rnem rernem apmwangkwarrarl iterreyel, ahel atwerrerlayntetyekantarl. Alakenh-angkwarrarl rernem apmwelhileyel. Renh-rnem artweriletyek, "Ahel ilterrey-angenh, anwantherr anetyek mwerrantarey." Rernem ngkweng awelhey-angenh irrpelthirremel, ntwap renh-rnem iletyek arrpemarl anyent-inger-antey. Ikwer-theyan ament-anem ikwer-rnem-kety anayntetyek.

Akngeyel arrenhantherr mwantyel arntarntarem.

12 Atha artwa Artemas, artwa Tychicus apek ngkweng-warl thwenem. Apetyay, ayenh rlwatetyek apmer Nicopolis-itwek. Ayeng ilenhel ngwang aneyenh alyangkw-kety. 13 Zenas court-areny-then Apollos-atherr renh-atherr ntwa arntarnt-araynta, ampwal ilek-ilek renhatherr antha, rernem Akngey-kenh angka ilerlapayntetyek. 14 Ingkerrenh mwerr-angkwarr aleth akaltyirretyek, ingwer-rnem arntarntarayntetyek, rernem apatemel anerl-anekerr. 15 Atyeng-angkwarr aneyel-rnem, rernem ngkweng inkwerelheyel. Apmer-areny ilenhrnem-warl Jesus renharl tnakeyel-rnemek ntwa angka mwerr-angkwarr iley-alha.

Alyawarr Bible Portions of the Holy Bible in the Alyawarr language

copyright © 2009 Wycliffe Bible Translators

of Australia

Language: Alyawarr

This translation is made available to you under the terms of the Creative Commons Attribution-Noncommercial-No Derivatives license 4.0.

You include the above copyright and source information.

You may share and redistribute this Bible translation or extracts from it in any format, provided that:

You do not sell this work for a profit.

You do not change any of the words or punctuation of the Scriptures. Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

2021-11-11

PDF generated using Haiola and XeLaTeX on 11 Nov 2022 from source files dated 27 May 2022

284d4e02-292d-5bd8-a8a6-8360a307b937